पिंक महज देखने वाली फिल्म बन कर नहीं रह जाती, वह भीतर लगातार घट रही होती है सीन-दर-सीन। दरअसल, एक सामान्य कहानी की बुनावट में कुछ ऐसा असाधारण है जो देखने वाले को लगातार झकझोरता रहता है। फिल्म के कई सीन कमाल के हैं। एक सीन है जब मीनल बेहद दर्द के साथ कहती है – ‘जब कोई आपकी इच्छा के बिना आपको छूता है, तब बहुत गन्दा लगता है।’ यह संवाद सिर्फ उस पुरुष के खिलाफ नहीं है जो अपरिचित है बल्कि उस पुरुष को भी संबोधित है जो प्रेमी भी है औरपति भी। इस संवाद के बाद कैमरा कोर्टरूम में हाजिर लोगों की तरफ घूमता है। कई महिलाओं के चेहरे पर दर्द की लकीरें उभर आती हैं, मानो बेडरूम के भीतर सिसकियों में दबे-छुपे दर्द पर से अचानक आवरण खींच लिया गया हो, मानो उस दर्द से हर स्त्री कभी न कभी गुजरी है। और, यह दर्द उसे ‘अपने’ कहे जाने वाले लोगों से भी मिले हैं। एक महिला पुलिसकर्मी की आँखों से बहते आँसू दर्शकों को भीतर तक हिला देते हैं। वहीँ फिल्म के आखिर में उसी पुलिसकर्मी का बलात्कृत लड़कियों की कानूनी लड़ाई लड़ने वाले मि. सहगल से आँखों से शुक्रिया कहते हुए हाथ मिलाना कहीं भीतर तक भिगो देता है। एक और ऐसा ही सीन है जब मि. सहगल कहते हैं – अगर लड़की आपकी फ्रेंड है, गर्ल फ्रेंड है, पत्नी है या सेक्स वर्कर ही क्यों न हो, ‘ना’ का मतलब सिर्फ और सिर्फ ‘ना’ होता है, और कुछ नहीं। ‘ना’ अपने आपमें एक कम्प्लीट सेंटेंस है।